section_heading: Radnja
paragraph_text: Rak Strica Juniora se povlači, što znači da je fizički sposoban za suđenje. Poništen je i Juniorov kućni pritvor jer je zaključeno kako nema opasnosti od njegova bijega. Međutim, FBI je i dalje odlučan u namjeri da ulovi Tonyja.Kako je Big Pussy Bonpensiero sada "nestao u akciji" (zapravo ubijen), agent Dwight Harris predloži da se okrenu Christopheru Moltisantiju, koji napreduje u hijerarhiji i nikad nije bio bliži Tonyju. Šef Frank Cubitoso angažira agenticu Deborah Ciccerone za tajnu misiju kojoj je cilj sprijateljiti se s Chrisovom zaručnicom, Adrianom, i izvještavati o svim izvučenim informacijama.